ഡ്രൈവിംഗിനിടെ വൈദികന് മരിച്ചു നിയന്ത്രണംവിട്ട കാര് ട്രക്കിനു പിന്നിലിടിച്ചു നിന്നു ചങ്ങനാശേരി: കാര് ഓടിക്കുന്നതിനിടെ വൈദികന് മരിച്ചു. നിയന്ത്രണം വിട്ട കാര് ട്രക്കിനു പിന്നില് ഇടിച്ചുനിന്നു. മലങ്കര ഓര്ത്തഡോക്സ് സഭ കൊച്ചി ഭദ്രാസനത്തിലെ വൈദികന് തിരുവല്ല കാരയ്ക്കല് പാടത്തുകാട്ടില് ഫാ. മോന്സി പി. ചാക്കോ 45ആണ് മരിച്ചത്. ഇന്നലെ ഉച്ചകഴിഞ്ഞ് 1.30ന് ചങ്ങനാശേരി വാഴൂര് റോഡിലെ റെയില്വേ മേല്പ്പാലത്തിലൂടെ സഞ്ചരിക്കുന്പോഴാണ് സംഭവം. അപകടം ശ്രദ്ധയില്പ്പെട്ടതിനെത്തുടര്ന്ന് ഓടിക്കൂടിയവര് ചേര്ന്നു വൈദികനെ കാറില്നിന്നും പുറത്തെടുത്ത് ചെത്തിപ്പുഴ സെന്റ് തോമസ് ആശുപത്രിയില് പ്രവേശിപ്പിച്ചെങ്കിലും മരണം സംഭവിച്ചിരുന്നു. മൃതദേഹം ചെത്തിപ്പുഴ ആശുപത്രി മോര്ച്ചറിയില്. ഹൃദയാഘാതമാകാം മരണകാരണമെന്ന് ഡോക്ടര് പറഞ്ഞതായും ഇന്നു പോസ്റ്റ്മോര്ട്ടം നടത്തിയ ശേഷമേ മരണകാരണം വ്യക്തമാകുകയുള്ളുവെന്നും പോലീസ് പറഞ്ഞു. തിരുവല്ലയില്നിന്നും ചങ്ങനാശേരി ബൈപാസിലൂടെ വാഴൂര് റോഡിലെത്തി തെങ്ങണാവഴി എറണാകുളം കക്കരശേരിയിലുള്ള പള്ളിയിലേക്കു പോകുകയായിരുന്നു ഫാ. മോന്സി ചാക്കോ. കൊരട്ടി സെന്റ് കുര്യാക്കോസ് സീയോന് സെമിനാരി ഓര്ത്തഡോക്സ് പള്ളി വികാരിയായും ബസേലിയോസ് മാര്ത്തോമ്മാ ദിദിമോസ് ഒന്നാ മന് കാതോലിക്കാ ബാവയുടെ സെക്രട്ടറിയായും അദ്ദേഹം സേവനം അനുഷ്ഠിച്ചിട്ടുണ്ട്. ഭാര്യ ലിന്സു ദുബായില് നഴ്സാണ്. മക്കള്: അനറ്റ്, ആരോണ്.